钦定古今图书集成/明伦汇编/官常典/第615卷 > 卢奂
## 钦定古今图书集成/明伦汇编/官常典/第615卷 > 卢奂

按《唐书卢怀慎传》：“怀慎子奂，早修整为吏，有清白称。
历御史中丞，出为陕州刺史。开元二十四年，帝西还，
次陕，嘉其美政，题赞于听事曰：‘专城之重，分陕之雄。
亦既利物，内存匪躬。斯为国宝，不坠家风’。”寻召为兵
部侍郎。天宝初，为南海太守。南海兼水陆都会，物产
瓌怪，前守刘巨麟、彭杲皆以赃败，故以奂代之。污吏
敛手，中人之市舶者，亦不敢干其法，远俗为安。时谓
“自开元后四十年，治广有清节者，宋璟、李朝隐，奂三
人而已。”终尚书右丞。